**K/3.számú melléklet**

**SZÜKSÉGESSÉGI-ARÁNYOSSÁGI TESZT**

A HATVANI MÉDIA és Rendezvényszervező Nonprofit Közhasznú Kft. által a Hatvani Sport és Rendezvénycsarnok területén alkalmazott elektronikus megfigyelőrendszer alkalmazásának feltételeiről

**I.A szükségességi – arányossági teszt elvégzésének oka, indoka:**

1.Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 15. pontjában meghatározott sport és ifjúsági ügyek közfeladatnak minősülnek.

2.Hatvan Város Önkormányzatának 35/2010. (XI.26.) önkormányzati rendelet 5. számú melléklete az önként vállalt közfeladatoknál tartalmazza a sporttal kapcsolatos feladatokat, többek között a sportlétesítmények fenntartásának és fejlesztésének a támogatását, mely közfeladatot sportcélú közszolgáltatási szerződés keretében a HATVANI MÉDIA és Rendezvényszervező Nonprofit Közhasznú Korlátolt Felelősségű Társaság látja el, mely társaság Hatvan Város Önkormányzatának kizárólagos tulajdonában áll.

3.A HATVANI MÉDIA és Rendezvényszervező Nonprofit Közhasznú Korlátolt Felelősségű Társaságnak (továbbiakban: „Adatkezelő”) a sport szolgáltatási közfeladatai közé tartozik többek között a Sportcsarnok fenntartása, fejlesztésének támogatása; üzemeltetési és műszaki feladatok ellátása; a Sportcsarnok, mint sport célú ingatlan használata és hasznosítása együttműködve a Hatvan Város Önkormányzata által fenntartott, illetve a városban működő kulturális és sport intézményekkel, sportegyesületekkel, önkormányzati tulajdonú gazdasági társaságokkal; továbbá kulturális és szabadidős tevékenységek szervezése, őrzés-védelem, mely tevékenységeket köteles a vonatkozó jogszabályoknak megfelelően ellátni.

4.Hatvan Város Önkormányzatának 35/2010. (XI.26.) számú rendelete tartalmazza az Önkormányzat kötelezően ellátandó és önként vállalt feladatait.

5.Magyarország helyi önkormányzatairól szóló 2011. évi CLXXXIX. törvény (Mötv.) 41.§ (6) bekezdése alapján a képviselő-testület a feladatkörébe tartozó közszolgáltatások ellátására költségvetési szervet, a polgári perrendtartásról szóló törvény szerinti gazdálkodó szervet (a továbbiakban: gazdálkodó szervezet), nonprofit szervezetet és egyéb szervezetet (továbbiakban együtt: intézmény) alapíthat, továbbá szerződést köthet természetes-és jogi személlyel vagy jogi személyiséggel nem rendelkező szervezettel.

6.A fenti önkormányzati feladatok közszolgáltatási szerződés útján történő ellátásáról Hatvan Város Önkormányzata Képviselőtestületének 74/2020. (III.20.) számú határozata rendelkezik.

7.A fentiek alapján megállapítható, hogy az Adatkezelő közfeladatot ellátó szerv, tulajdonosi szerkezete alapján a köztulajdonban álló gazdasági társaságok takarékosabb működéséről szóló 2009. évi CXXII. törvény 1.§ (a) pontja alapján köztulajdonban álló gazdasági társaság.

8.Tekintettel a Nemzeti Adatvédelmi és Információszabadság Hatóság (NAIH) 2018. évi beszámolójában foglaltakra, miszerint egy közhatalmi tevékenységet vagy egyéb közfeladatot ellátó szerv minden közjogi és magánjogi jogviszonyának, és az ahhoz járulékosan kapcsolódó adatkezelési jogviszonyainak kizárólag közfeladatai ellátásával összefüggésben lehet alanya, ettől eltérő minősége fogalmilag kizárt, Adatkezelő közfeladatait meghatározó jogszabályi rendelkezéseken alapuló adatkezelésének a jogalapja az **Európai Parlament és a Tanács (EU) 2016/679 rendeletének** (általános adatvédelmi rendelet/**GDPR**) **6. cikk (1) bekezdésének e) pontja**, mely szerint az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges. Ebből fakadóan e jogalap mintegy magába olvasztja, elnyeli a további adatkezelési jogalapokat.

*Hiv: NAIH 2018. évi beszámoló - a közérdekű feladat ellátásához és közhatalom gyakorlásához szükséges adatkezelésről, 36. oldal, URL:* [*https://naih.hu/files/Beszamolo-2018-MR.PDF/*](https://naih.hu/files/Beszamolo-2018-MR.PDF/)

9.A GDPR 6. cikk (1) bekezdésének e) pontja szerinti jogalap akkor alkalmazható, ha az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges.

10.Az Infotv.5.§ (3) bekezdése kimondja, hogy az általános adatvédelmi rendelet 6. cikk (1) bekezdés c) és e) pontjában meghatározott adatkezelés (a továbbiakban: kötelező adatkezelés) esetén a kezelendő adatok fajtáit, az adatkezelés célját és feltételeit, az adatok megismerhetőségét, az adatkezelő személyét, valamint az adatkezelés időtartamát vagy szükségessége időszakos felülvizsgálatát az adatkezelést elrendelő törvény, illetve önkormányzati rendelet határozza meg.

11.A NAIH fentiekben meghivatkozott jogértelmezése szerint, amennyiben a jogalkotó ezen adatkezelésekre vonatkozó részletes szabályokat az Infotv. 5.§ (3) bekezdésének előírásait figyelmen kívül hagyva nem rögzítette, **az adatkezelő az általános adatvédelmi szabályok – így különösen az alapelvek és a jogalap szükségességi mércéje – szerint köteles adatkezelési tevékenységét végezni és annak jogszerűségét az elszámoltathatóság elvének megfelelően igazolni.**

12.A Hatvani Sport és Rendezvénycsarnok (továbbiakban együttesen: „Sportcsarnok”) területén létesített elektronikus megfigyelőrendszer működtetésével szükségképpen együtt járó adatkezelések végzésére az Adatkezelő részére a fentiekben hivatkozott jogszabályok és rendelkezések adnak felhatalmazást. Megállapítható az is, hogy az Adatkezelő, mint közfeladatot ellátó szerv a feladatai ellátásához járulékosan kapcsolódó adatkezelési jogviszonyainak is kizárólag közfeladatai ellátásával összefüggésben alanya.

13.Az elektronikus megfigyelőrendszer alkalmazhatósága tekintetében további jogszabályokat is figyelembe kell venni, melyek kijelölik az „e) pontos” jogalap további alkalmazhatóságának kereteit.

14.A Hatvani Sport és Rendezvénycsarnok területén alkalmazandó elektronikus megfigyelőrendszerrel kapcsolatos adatkezelés tekintetében a fenti jogalap alkalmazására a sportról szóló 2014. évi I. törvény (Stv.) 74. § (1) bekezdése, valamint a személy- és vagyonvédelmi, valamint a magánnyomozói tevékenység szabályairól szóló 2005. évi CXXXIII. törvény (továbbiakban: Szvtv.) 1.§ (2) bekezdésének a), b), d) pontja, valamint a 26.§ e) pontja biztosít felhatalmazást, illetve a Stv. állapít meg az adatkezelésre vonatkozó részletszabályokat.

15.A Nemzeti vagyonról szóló 2011. évi CXCVI. törvény (Nvtv.) 7. § (2) bekezdése szerint a nemzeti vagyon megőrzése, értékének és állagának védelme, rendeltetésének megfelelő működtetése a nemzeti vagyonnal való gazdálkodás alapelveiként nevesíthetők.

16.A Stv. rendelkezései szerint a **sportrendezvények biztonsága, a sportrendezvényen részt vevők, a nézők életének, testi épségének, vagyonának védelme, valamint a sportlétesítmény megóvása legitim adatkezelési cél lehet**, mely célok biztonságos teljesülése érdekében az Adatkezelő a Stv. 74. § (1) bekezdése alapján jogosult, labdarúgás sportág tekintetében a fokozott, valamint valamennyi kiemelt biztonsági kockázatú sportrendezvény ideje alatt köteles elektronikus megfigyelőrendszert alkalmazni, melyre való tekintettel kerül kiépítésre elektronikus megfigyelőrendszer a Hatvani Sportcsarnok területén a Stv-ben foglalt részletszabályok és jelen érdekmérlegelési teszt eredményének figyelembevételével.

17.A Hatvani Sport és Rendezvénycsarnok, mint sportlétesítmény a Stv. hatálya alá nem tartozó rendezvényeknek is otthont ad annak érdekében, hogy az Adatkezelő a közszolgáltatási szerződésben vállalt egyéb feladatait *(kulturális és szabadidős tevékenységek, szakmai bemutatók, gyermekprogramok és konferenciák szervezése)* ellássa, ezen feladatok ellátása tekintetében azonban nem jelölhető meg olyan konkrét jogszabály, mely az Adatkezelő adatkezelési műveleteinek részletszabályait ezen tevékenységekre vonatkozóan is meghatározza, arra közvetetten a Szvt. 1.§ (2) bekezdésének a), b), d) pontja, valamint annak 26.§ e) pontja, továbbá a zenés és táncos rendezvények működésének biztonságosabbá tételéről szóló 23/2011. (III.8.) Kormányrendelet 10.§ (1)-(2) bekezdése ad (rendezvénybiztosítás feltételei) adnak felhatalmazást.

18.Az információs önrendelkezési jogról és az információszabadságról szóló 2012. évi CXII. törvény (továbbiakban: Infotv.) 5.§ (3) bekezdése kimondja, hogy az általános adatvédelmi rendelet 6. cikk (1) bekezdés c) és e) pontjában meghatározott adatkezelés (a továbbiakban: kötelező adatkezelés) esetén a kezelendő adatok fajtáit, az adatkezelés célját és feltételeit, az adatok megismerhetőségét, az adatkezelő személyét, valamint az adatkezelés időtartamát vagy szükségessége időszakos felülvizsgálatát az adatkezelést elrendelő törvény, illetve önkormányzati rendelet határozza meg.

19.Az adatvédelmi hatósági gyakorlat szerint abban az esetben, amennyiben a jogalkotó ezen jogalkotási kötelezettségének nem tett eleget, az adatkezelő az általános adatvédelmi szabályok – így különösen az alapelvek és a jogalap szükségességi mércéje – szerint köteles adatkezelési tevékenységet végezni és annak jogszerűségét az elszámoltathatóság elvének megfelelően igazolni.

20.Tekintettel arra, hogy a fenti jogszabályok az adatkezelési műveletek pontos, mindenre kiterjedő részleteit nem határozzák meg, az Adatkezelő a NAIH jogértelmezési gyakorlatát figyelembe véve az elektronikus megfigyelőrendszer alkalmazhatóságára vonatkozólag szükségességi és arányossági tesztet végez el annak érdekében, hogy megvizsgálja a jogalap alkalmazhatóságát, illetve a kamerás megfigyelőrendszer alkalmazásához fűződően a Társaság jogos érdekeit, mint „másodlagos” jogalapot.

21.A szükségességi és arányossági teszt elvégzésének célja annak vizsgálata, hogy a Sportcsarnok területén alkalmazott elektronikus megfigyelőrendszer üzemeltetésével együtt járó adatkezelési tevékenység hogyan viszonyul az érintettek személyiségi jogaihoz, valamint az érintettek információs önrendelkezési jogához (okozza -e ezeknek az érintetti jogoknak az aránytalan sérelmét?)

22.A fentiekre tekintettel az Adatkezelő fenti körben végzett adatkezelési műveleteinek jogalapja egyúttal, illetve másodlagosan az Adatkezelő jogos érdeke is, tehát a GDPR 6. cikkének (1) bekezdésének f) pontja is. Az Adatkezelő emiatt szükségességi és arányossági tesztet végez, súlyozva az adatkezeléssel együtt járó előnyöket és hátrányokat mind az érintettek, mind pedig az Adatkezelő oldalán.

23.Megállapítható, hogy az Adatkezelőnek, mint köztulajdonban lévő gazdasági társaságnak a Sportcsarnok üzemeltetése közfeladatát képezi, mely feladatok végrehajtására a fentiekben megjelölt jogszabályhelyek adnak felhatalmazást.

24.Az Adatkezelő valamennyi adatkezelési tevékenységét a közfeladatai végrehajtásával összefüggésben és annak alárendelten végzi.

**2.Az elektronikus megfigyelőrendszer alkalmazását alátámasztó indokok:**

1.Az Alaptörvény 38. cikke rögzíti, hogy az állam és a helyi önkormányzat tulajdona nemzeti vagyon.

2. A Nemzeti vagyonról szóló 2011. évi CXCVI. törvény (Nvtv.) alapján a nemzeti vagyon rendeltetése a közérdek és a közösségi szükségletek céljára való hasznosítás, a természeti erőforrások megóvása, a nemzeti értékek megőrzése és védelme és a jövő nemzetékek szükségleteinek biztosítása, valamint a nemzeti vagyonnal való átlátható és felelős gazdálkodás követelményeinek a megvalósítása.

3.Az Nvtv. 7. § (1) bekezdése értelmében a nemzeti vagyon alapvető rendeltetése a közfeladat ellátásának biztosítása, ideértve a lakosság közszolgáltatásokkal való ellátását és e feladatok ellátásához szükséges infrastruktúra biztosítását. A nemzeti vagyonnal felelős módon, rendeltetésszerűen kell gazdálkodni.

4.A fenti jogszabályhely (2) bekezdése alapján a nemzeti vagyongazdálkodás feladata **a nemzeti vagyon megőrzése, értékének és állagának védelme**, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása.

5.A Sportcsarnok egy sportfejlesztési program keretében kormányzati támogatással megvalósuló sportcélú beruházás eredményeképpen jött létre Hatvan Város Önkormányzatának kezdeményezése útján, a Sportcsarnok a hatvani önkormányzat kizárólagos 1/1 arányú tulajdonát képező ingatlanon jött létre, mely ingatlan Hatvan Város Önkormányzata 11/2012. (II.23.) számú rendeletének módosításáról szóló 41/2016. (XI.25.) számú rendelete alapján az önkormányzati törzsvagyon részét is képezi.

6.A Sportcsarnok beruházás megvalósítása jelentős mértékű kormányzati támogatásból (2.068.472.000,-Ft), valamint a beruházásban részt vevő (építtető) sportegyesület részére a Magyar Kézilabda Szövetség által folyósított TAO-és egyéb támogatásokból (947.475 e Ft) valósult meg, mely alapján megállapítható, hogy teljes mértékben nemzeti vagyont érintő és közpénzből megvalósult fejlesztésről van szó.

7.A fentiek okán megállapítható, hogy a Sportcsarnok, illetve annak épülete, mint kizárólagos önkormányzati tulajdon szintén az Nvtv. hatálya alá tartozik, tehát az Nvtv-ben meghatározott védelemben kell részesíteni.

8.A Sportcsarnok épületének befogadó képessége 1.105 fő, az épület hasznos alapterülete 2.943 nm, mely adatokat figyelembe véve – különös tekintettel a Sportcsarnok alapvető rendeltetésére is – megállapítható, hogy jelentős számú személyek vonatkozásában, jelentős nagyságú területen szükséges biztosítani a Sportcsarnokba látogatók életének, testi épségének, vagyonbiztonságának megóvását, különös tekintettel arra is, hogy olyan sportrendezvények megtartására is sor kerül, melyek a sportrendezvények biztonságáról szóló 54/2004. (III.31.) Kormány rendelet hatálya alá tartoznak.

9.A Sportcsarnok épületének nyugati oldalán 20 férőhelyes VIP, a keleti oldalán 8 buszparkoló és forduló került kiépítésre. A parkolómérleg alapján ezen felül számított, telken belül elhelyezett 181 db személygépjármű-parkoló is kialakításra került. A kialakított parkolóhelyiségek a Sportcsarnok területének részét képezik, ezért a parkolóhelyek tekintetében is biztosítani szükséges a sportlétesítmény védelmét. A parkolóhelyek védelmének biztosításán keresztül a Sportcsarnokba látogatók életének, testi épségének, vagyonbiztonságának (az elhelyezett gépjárművek jelentős vagyoni értéket képviselnek) megóvása is érvényesül.

10.A Sportcsarnok befogadóképességére, alapvető rendeltetésére és területnagyságára tekintettel megállapítható, hogy a Stv.-ben, illetve az Szvt.-ben meghatározott célok biztonságos teljesülése komplex és integrált módon valósítható meg hatékonyan, mely szükségesség teszi az elektronikus megfigyelőrendszer alkalmazását.

11.Az Adatkezelőnek az Stv.-ben, illetve a Szvt.-ben meghatározott célok teljesülését biztosítania kell, a vonatkozó jogszabályok rendelkezéseit be kell tartania.

**12.A Sportcsarnok rendeltetésszerű működését befolyásoló veszélyjelzők az alábbiak lehetnek:**

a)a **Sportcsarnok területe** jelentős, az épület nettó hasznos alapterülete 2.943m2, ehhez tartozik a telekterület, mely 1.8245 ha, melyen hatékony védelmi feladatokat (őrzés és védelem) kizárólag élőerővel ellátni nem lehetséges.

b)Az élőerő alkalmazásánál figyelembe kell venni, hogy vannak olyan veszélyjelzők, melyek elnehezíthetik a védelmi feladatok (őrzés és védelem) ellátását, pl. láthatóságot befolyásoló tényezők (éjszaka, eső, havazás), az emberi szervezet terhelhetőségének határai, (hideg, kánikula, fagy, fáradság, koncentráció képesség csökkenése, egyéni látás erőssége), a pihenőidő kiadásával az élőerő utánpótlást folyamatosan kell biztosítani, az élőerő létszám növelése jelentős anyagi ráfordítással jár.

Mindez szükségessé teszi a technikai jellegű erőforrások alkalmazását is, melyek egy időben egyszerre biztosítják a védelmi feladatokat, egyúttal a humánerőforrással való ésszerű gazdálkodást is elősegíti.

c)a **Sportcsarnok és vagyontárgyainak értéke** különösen jelentős nagyságrendet képvisel, ezért a vagyon elleni szándékos bűncselekmények elkövetésének valószínűségét a minimálisra szükséges csökkenteni. A Sportcsarnok állagának megóvása, a rendeltetésszerű működésének biztosítása alapvető kötelezettség és közérdek, mely szükségessé teszi a hatékony védelmi infrastruktúra kiépítését.

d)a **Sportcsarnok látogatottsága, a Sportrendezvény befogadóképessége, a látogatók nagy száma** pedig szintén jelentős veszélyjelző, mely a rendezvények biztonsága szempontjából kitettséget jelent, mindez a jogsértő cselekmények bekövetkezésének valószínűségét növeli.

e)a növekvő valószínűséggel szemben a rendezvények biztonsága, a rendezvényen részt vevők biztonsága elleni jogsértő cselekmények elkövetésének valószínűségét minimálisra kell csökkenteni, mely a védelmi erőforrások hatékonyabb biztosítását, koncentrációját teszi szükségessé.

f)a Sportcsarnok rendeltetéséből adódóan annak lehetnek balesetveszéllyel érintett részei is, a létesítmény balesetveszéllyel érintett részeinek védelme is különösen indokolt egyes vagyon elleni bűncselekményekkel szemben (rongálás), hiszen egyes vagyontárgyak megrongálása az emberi élet, testi épség veszélyeztetésével is járhat. Az adatkezelő jogos érdeke egyúttal a baleseti mechanizmusok rekonstruálása, a balesethez vezető okok feltárása, a jogsértő cselekmények megelőzése, a rendeltetés-szerű használat ellenőrzése.

**13.A Sportcsarnok védelmi erőforrásai a következőkre osztható fel:**

a)A Sportcsarnok és vagyontárgyai megóvásának biztosítása érdekében alkalmazott behatolásjelző rendszer a Sportcsarnok épületében az értékek és felszerelések, eszközök védelme céljából került kiépítése, ezek lehetővé teszik a hatékony őrzési feladatok ellátását, kiegészítését, hiszen egyszerre több helyen képesek jelezni az illetéktelen behatolásokat, azonban nem alkalmasak a jogsértő cselekmények hatékony felderítésére, önmagában a behatolásjelző rendszer nem biztosítja a hatékony védelmet (beavatkozás), azt élőerővel szükséges biztosítani. A technikai jellegű erőforrások működtetését szintén élőerővel szükséges biztosítani.

b)Az őrzés-és védelmi feladatokat és a technikai erőforrások felügyeletét erre engedéllyel rendelkező személy-és vagyonvédelmi tevékenységet végző gazdasági társaság alkalmazottjai biztosítják.

c)A fenti tényezőket figyelembe véve olyan védelmi rendszer kiépítése szükséges, mely a már meglévő védelmet kiegészítve megfigyeli, dokumentálja (azaz rögzíti) a cselekményeket olyan formában, hogy azt a későbbiek során, bizonyítékként felhasználható legyen szabálysértési, büntető eljárásokban, illetve jogi igények előterjesztése során. Mindezek megvalósítása elektronikus megfigyelőrendszer alkalmazásával biztosítható.

d)Az elektronikus megfigyelőrendszer rendszer felügyeletét szintén élőerővel szükséges biztosítani.

e)A Stv. hatálya alá tartozó, meghatározott biztonsági szintű sportesemények tekintetében (pl. labdarúgó sportág) az elektronikus megfigyelőrendszer alkalmazása kötelező, a Szvt. 26.§ e) pontja alapján a vagyonőr a megbízó közterületnek nem minősülő létesítményének őrzése során jogosult elektronikai vagyonvédelmi rendszert alkalmazni, bele értve az elektronikus megfigyelőrendszer alkalmazását is.

f)Az elektronikus megfigyelőrendszer alkalmazása esetén annak telepítését az Szvt. hatálya alá tartozó elektronikai vagyonvédelmi tevékenységet végző gazdasági társaság munkatársai végzik, biztosítva ezáltal a szakszerű telepítést és rendszerfelügyeletet, -karbantartást.

g)A fentiek alapján megállapítható, hogy a hatékony, koncentrált védelmi feladatok ellátása a meglévő védelmi erőforrások mellett elektronikus megfigyelőrendszer alkalmazásával biztosítható leginkább.

h)Az elektronikus megfigyelőrendszer alkalmazásával hatékonyan biztosítható a rendezvények biztonsága, biztosítása, a rendezvényeken részt vevők életének, testi épségének, vagyonának védelme, a sportlétesítmény és vagyontárgyainak megóvása, tekintettel arra, hogy:

-Ezekkel a megoldásokkal az Adatkezelő képes akár egyetlen kamerával jelentősen nagyobb területeket megfigyelni.

-Az elektronikus kamerarendszer alkalmazásának célja, hogy a megfigyelő személyzetet segítse. Az emberi tényezők kockázatot jelentenek, egy adott időegység után ugyanis a megfigyelést végző személy a monitoron látható események nagy részét figyelmen kívül hagyhatja.

-Az elektronikus megfigyelőrendszer alkalmazása gyors és pontos térfigyelést biztosít, azonnal érzékel, és azonnal riasztást küld.

-Sportrendezvényeknél különösen indokolt a nagyobb tömeg összegyűjtésének jelzése, időben lehet a jogsértő cselekményeket felismerni, cselekedni elektronikus megfigyelőrendszer alkalmazásával.

-Az elektronikus megfigyelőrendszer alkalmazása nyújt kellő védelmet annak érdekében, hogy az emberi élet, -testi épség, illetve a Sportcsarnok vagyontárgyainak védelme folyamatosan biztosított legyen, és ezt a védelmet folyamatosan ellenőrizni lehessen, mely által lehetővé válik a jogsértő cselekmények megelőzése, kivizsgálása, az elkövető tettenérése és a jogsértések bizonyítása

-Az elektronikus megfigyelőrendszer alkalmazásával a személyzetet érő terhelés csökkenthető, ezáltal kevesebb alkalmazott is elegendő egy nagyobb terület megfigyelésére, a humánerőforrás gazdálkodás optimálisan, gazdaságosan, ésszerűen megvalósítható.

**III.Az elektronikus megfigyelőrendszer alkalmazásával érintett adatalanyok jogos érdeke, alapvető jogai**

1.Az **Alaptörvény VI. cikkének (3)** bekezdése szerint mindenkinek joga van személyes adatai védelméhez.

**2.Az Információs önrendelkezési jogról és információszabadságról szóló 2011. évi CXII. törvény** (továbbiakban: Infotv.) **3.§ 2., 10. pontja** alapján egy ember arca, képmása személyes adatnak minősül, a képfelvételek készítése, valamint az adatokon elhelyezett bármely művelet adatkezelésnek minősül.

3.A **Polgári Törvénykönyvről szóló 2013. évi V. törvény** (továbbiakban: Ptk.) 2:42. § (1) bekezdése alapján mindenkinek joga van ahhoz, hogy törvény és mások jogainak korlátai között személyiségét, így különösen a magán- és családi élet, az otthon, a másokkal való - bármilyen módon, illetve eszközzel történő - kapcsolattartás és a jóhírnév tiszteletben tartásához való jogát szabadon érvényesíthesse, és hogy abban őt senki ne gátolja.

4.A fenti jogszabály (2) bekezdése szerintaz emberi méltóságot és az abból fakadó személyiségi jogokat mindenki köteles tiszteletben tartani. A személyiségi jogok e törvény védelme alatt állnak.

5.A Ptk. 2:43. § szakasza a nevesített személyiségi jogok között sorolja fel a képmáshoz és a hangfelvételhez való jogot.

6.Az adatalanyok személyes adatinak védelmét az **Európai Parlament és a Tanács (EU) 2016/679 rendeletének** (általános adatvédelmi rendelet/**GDPR**), valamint a**z Információs önrendelkezési jogról és információszabadságról szóló 2011. évi CXII. törvény** (továbbiakban: Infotv.) rendelkezései szerint, az ott meghatározott alapelvek betartásával, az érintetti jogok érvényesülésével kell biztosítani.

7.Az érintettek magánszférája megköveteli, hogy az adatok kezelése és annak folyamata mindvégig feleljen meg a hatályos adatvédelmi előírásoknak, az adatkezelő csak megfelelő jogalap birtokában, jogszerű célból, szükséges és arányos mértékben és ideig kezelheti ezeket a személyes adatokat, és ennek érvényesülése érdekében adatvédelmi garanciák érvényesülését biztosítja.

8.Az érintettek jogosultak arra, hogy személyes adatai kezelése jogszerű és tisztességes legyen, a részükre az adatkezelést minden esetben átláthatóan kell végezi, minden esetben joguk van arra, hogy az adatkezelésről megfelelő tájékoztatást kapjanak. Az érintett tiltakozáshoz való jogát külön biztosítani szükséges.

9.Az érintettnek jogos érdeke fűződik ahhoz, hogy az adatai jogsértő kezelése ellen jogorvoslattal éljen, és az általa elszenvedett károk megtérítését követelje a Ptk. szabályai szerint.

10.Az érintettnek joga van:

-a személyes adatai jogszerű kezeléséhez

-a megfelelő tájékoztatáshoz

-a személyes adatok vonatkozásában valamennyi részére biztosított jog gyakorláshoz és igény érvényesítéséhez

-az adatok védelmére vonatkozó jogszabályok betartásához, érvényesüléséhez

-saját adatiról való rendelkezéshez

-magánszférája tiszteletben tartásához

11.Az érintettnek jogos érdeke fűződik ahhoz, hogy az Adatkezelő magánszférájukhoz és képmásához való jogukat ne korlátozza azzal, hogy azokat a vonatkozó jogszabályi előírásoktól eltérően, azzal össze nem egyeztethető módon kezelje, tárolja.

12.Az érintettek, akik a Sportcsarnok területére belépnek ésszerűen várhatják el, hogy személyes adatik kezelésével biztosítva legyen az életük, testi épségük, vagyontárgyaik védelme, másrészt ésszerűen számíthatnak arra, hogy a Sportcsarnok, mint sportlétesítmény védelme érdekében a Sportcsarnok területén elektronikus vagyonvédelmi rendszer alkalmazása történik, melyek segítik a védelmi feladatok ellátását, a jogsértő cselekmények megelőzését, felderítését, az elkövetők felelősségre vonását.

13.Az érintettek jogosan várhatják el, hogy a személyes adataik csak a fenti célok teljese érdekében legyenek kezelhetők, azokat más adatokkal ne lehessen összekapcsolni, az Adatkezelő céltól eltérően azokat ne kezelhesse.

**IV.Szükségesség-arányosság vizsgálata, érdekek ütköztetése az elektronikus megfigyelőrendszer alkalmazására vonatkozóan**

1.A hazai jogi környezet és az Alkotmánybíróság gyakorlata szerint az érintett alapvető jogai – így információs önrendelkezései jogát is – csak a szükséges és arányos mértékben, valamely alapvető jog érvényesülése vagy valamely alkotmányos érték védelme érdekében, azaz közérdekből korlátozható.

2.A sportrendezvényen részt vevők, a nézők, valamint a Sportcsarnokba látogatók életének, testi épségének, vagyonának védelme, a sport-és egyéb rendezvények biztonsága, valamint a Sportcsarnok, mint sportlétesítmény megóvása, a jogsértések megelőzése, felderítése, a jogszabályi kötelezettségek teljesítése olyan célok, melyeket az Adatkezelőnek közfeladatai ellátása során biztosítania kell.

3.Ezen célok teljesülése közérdekű cél, hiszen az Alaptörvényben biztosított alapvető jog többek között az emberi élet, testi épség védelme, valamint a személyi biztonság. Ezek olyan alkotmányos értékek, mely érvényesülését biztosítani kell.

4.Ezen alapvető jogok, mint alkotmányos értékek érvényesülése érdekében az érintett információs önrendelkezési joga, magánszférájához való joga szükséges és arányos mértékben korlátozható, mely során beépített garanciákat kell biztosítani.

**V.Az érintett számára biztosított garanciák**

1.Az elektronikus megfigyelőrendszer telepítését az Szvtv. hatálya alá tartozó személy és vagyonvédelmi tevékenység jogosultságára feljogosított gazdasági társaság végzi, a társaság rendelkezik azon kompetenciákkal, mely alapján az alkalmazandó kamerarendszer a feltárt kockázatoknak megfelelően kerül kiépítésre. A kamerarendszer felügyeletét és karbantartását is az Szvtv. hatálya alá tartozó gazdasági szervezet végzi.

2.A kamerarendszer által rögzített felvételeken szereplő adatok kezelése zárt rendszerben történik, nem kapcsolódik össze más rendszerekkel, így ezen felvételekhez csak az arra jogosultsággal rendelkező személyek férhetnek hozzá, mely személyek kötelesek bizalmasan kezelni a munkájuk ellátásával összefüggésben megismert személyes adatokat, a személyzet az adatvédelmi szabályok betartására köteles.

3.A kamerarendszer részét képező kamerákról az érintettek részére táblázatban összefoglalt tájékoztató bármikor elérhető, pontosan átláthatóvá téve az elektronikus megfigyelés részleteit.

4.A hatékony tájékoztatás érdekében az Adatkezelő meghozza a szükséges intézkedéseket, melyeket részére a jogszabályok előírnak, egyúttal a tájékoztatót honlapján is közzé teszi (a kamerás megfigyelés tényére jól látható helyeken figyelemfelhívó jelzések elhelyezése, a tájékoztató elérhetőségére vonatkozó figyelemfelhívás, adatvédelmi tisztviselő elérhetőségének biztosítása).

5.A kamerarendszer üzemeltetése során az Adatkezelő csak a sportlétesítmény védelméhez elengedhetetlenül szükséges kamerákat üzemelteti folyamatos jelleggel, illetve a kamerarendszer valamennyi eleme csak az Stv. hatálya alá tartozó sportesemények ideje alatt üzemel folyamatos jelleggel.

6.Az Adatkezelő a nem sportcélú rendezvények esetében a rendezvény jellegéhez igazítja az elektronikus megfigyelőrendszerrel kapcsolatos adatkezelést. Amennyiben a konkrét rendezvény vonatkozásában ezek az adatkezelési szabályok eltérnek a jelen szabályzatban foglaltaktól, az Adatkezelő az elektronikus kamerarendszer útján végzett adatkezelés szabályait a konkrét rendezvényre vonatkozó felhívásában és a rendezvény helyszínen is közzéteszi.

7.A kamerarendszer felvételei korlátozott ideig tárolhatók, melynek alapjául a Stv. 74.§ szakasza szerint, melyről az érintettek megfelelő tájékoztatást kapnak. Az Stv. hatálya alá nem tartozó rendezvények tekintetében a Sportcsarnok, mint Sportlétesítmény védelméhez elengedhetetlenül szükséges kamerák üzemelnek folyamatos jelleggel, az adattárolás ideje egységesen korlátozott, csak rövid ideig valósul meg, ezáltal nem éri az adatalanyokat aránytalan sérelem.

8.Az szükséges tárolási idő elteltével a felvételek helyreállíthatatlanul törlésre kerülnek.

9.Az érintetti jogok érvényesítése minden esetben biztosított, melyben az Adatkezelő adatvédelmi tisztviselő bevonásával gondoskodik.

10.A felvételekhez csak korlátozott számban, az Adatkezelő által megjelölt személyek férhetnek hozzá, a felvételek visszanézésére szigorú szabályok vonatkoznak, a visszanézésről jegyzőkönyv készül, a feltételeket csak a jogszabályokban előírtak szerint lehet felhasználni.

11.A kamerarendszer infrastruktúrájának védelme mechanikai (létesítményvédelem, elkülönült bejárattal rendelkező helyiség, zárak, belépőkártyák) adminisztratív (jogosultság és eljárásrend) és logikai védelemmel (jelszavak, kódok, informatikai biztonsági intézkedések) biztosított.

12.A kamerák nem kerülnek olyan helyen elhelyezésre, melyek az emberi méltóságot sérthetik (mosdók, öltözők, zuhanyzók), a kamerás megfigyelés közterületre nem irányulhat.

13.Az Adatkezelő a jogszabályokban meghatározott esetekben a rendőrséget is igénybe veszi a kamerák által meghatározott szempontrendszerekhez, ezáltal is biztosítva a szabályszerű működtetést.

14.Az érintett jogait, illetve a jogorvoslati jogainak érvényesülését az Adatkezelő biztosítja, abban közreműködik.

**VI.Értékelés**

Az Adatkezelő a fentiek alapján az alábbiak szerint értékelte a szükségességi-arányossági teszt eredményét:

1.Az egyik oldalon azon adatalanyok szerepelnek, akik önként, saját akaratelhatározásukból lépnek be a Sportcsarnok területére annak érdekében, hogy a Sportcsarnok szolgáltatásait igénybe vegyék, önkéntesen lépnek be egy olyan területre, ahol elektronikus megfigyelő rendszer működik, az elektronikus megfigyelőrendszer alkalmazásának ténye figyelemfelhívó jelleggel megtörténik.

2.A Sportcsarnok területére önkéntesen belépő adatalanyok ésszerűen számíthatnak arra, hogy a Sportcsarnok elektronikus megfigyelőrendszert alkalmaz, és ésszerű elvárás a létesítményben tartózkodók életének, testi épségének, vagyonának védelme, valamint a rendezvények biztosítása.

3.A fentiek alapján az adatalanyok arra is számíthatnak, hogy a kamerafelvételek bizonyos ideig megőrzésre kerülnek, ezen felvételek megőrzési ideje nem olyan mértékű, mely az információs jog aránytalan korlátozását jelentené.

4.A fenti garanciák biztosításával, jogszabályban megfogalmazott értékek és célok, szabályok betartása érdekében az Adatkezelő arra a következtetésre jutott, hogy az alkalmazott elektronikus megfigyelőrendszer alkalmazása indokolt, és aránytalanul nem korlátozza az adatalanyok információs önrendelkezési jogát, személyiségi jogait.

5.Az adatalanyok adatkezeléssel kapcsolatos jogait az Adatkezelő kameraszabályzata részletesen rögzíti.

6.A fenti teszt eredménye alapján részletesen megvizsgálva az adatalanyok jogait, érdekeit, az Adatkezelő akként döntött, hogy az elektronikus megfigyelőrendszer alkalmazása szükséges és indokolt, az nem eredményezi az adatalanyok információs önrendelkezési jogának aránytalan korlátozását, az elektronikus megfigyelőrendszer alkalmazása mellőzéséhez fűzött érdek nem haladja meg az elektronikus megfigyelőrendszer alkalmazásához fűződő érdeket. A szükségesség és arányosság követelménye teljesül, az Adatkezelő jogos érdeke (jogszabályi kötelezettségeit, közfeladatait meghatározó szerződésben vállalt kötelezettségei szerződésszerű teljesítését, mint közfeladatot ellátó személlyel szemben megfogalmazható elvárásokat tekintve) igazoltnak tekinthető.

7.Az Adatkezelő megfelelő intézkedéseket hoz annak érdekében, hogy az érintettek, az adatalanyok jogai a fenti korlátozás ellenére is teljeskörűen, hatékonyan érvényesüljenek, ezeket az intézkedéseket és garanciákat folyamatos jelleggel biztosítja, adatkezelési tevékenységeit rendszeresen felülvizsgálja.

8.Az adatalanyok adatkezeléssel kapcsolatos jogait az Adatkezelő Kameraszabályzata részletesen rögzíti.

Hatvan, 2022.07.01.